
Betegtájékoztató: Információk a beteg számára
Coverex Komb tabletta
perindopril-terc-butilamin/indapamid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4 pont.

A betegtájékoztató tartalma:

1. Milyen típusú gyógyszer a Coverex Komb tabletta és milyen betegségek esetén alkalmazható?

2. Tudnivalók a Coverex Komb tabletta szedése előtt

3. Hogyan kell szedni a Coverex Komb tablettát?

4. Lehetséges mellékhatások

5. Hogyan kell a Coverex Komb tablettát tárolni?
6. A csomagolás tartalma és egyéb információk
1. Milyen típusú gyógyszer a Coverex Komb tabletta és milyen betegségek esetén alkalmazható?

A Coverex Komb tabletta két hatóanyag, a perindopril és az indapamid kombinációja.
Ez egy vérnyomáscsökkentő gyógyszer és a magasvérnyomás-betegség (hipertónia) kezelésére alkalmazható felnőtteknél.

A perindopril az úgynevezett ACE-gátló gyógyszerek csoportjába tartozik. Ezek a vérerek tágítása révén fejtik ki hatásukat, ami könnyebbé teszi a szív számára a vér áramoltatását.

Az indapamid egy vízhajtó. A vízhajtók fokozzák a vese által termelt vizelet mennyiségét. Mindazonáltal az indapamid különbözik más vízhajtóktól abban, hogy csak csekély mértékben fokozza a termelt vizelet mennyiségét. Mindkét hatóanyag csökkenti a vérnyomást, és azok együtt szabályozzák az Ön vérnyomását.

2. Tudnivalók a Coverex Komb tabletta szedése előtt
Ne szedje a Coverex Komb tablettát

· ha allergiás perindoprilre vagy más ACE-gátlóra, az indapamidra vagy más szulfonamidra, vagy a gyógyszer (6. pontban felsorolt) egyéb összetevőjére,

· ha Ön korábban ACE-gátló-kezelés kapcsán az alábbi tüneteket tapasztalta: nehézlégzés, arc- vagy nyelvduzzanat, heves viszketés, súlyos bőrkiütés, – illetve, ha Ön vagy a családjából bárki hasonló tüneteket észlelt bármely más körülmények között (angioödémának nevezett állapot),
· ha cukorbetegségben szenved vagy károsodott a veseműködése és aliszkirén hatóanyag-tartalmú vérnyomáscsökkentő gyógyszert kap,
· ha súlyos májbetegségben vagy hepatikus enkefalopátiában (degeneratív agykárosodásban) szenved,

· ha súlyos vesekárosodásban vagy olyan vesebetegségben szenved, ahol a vese vérellátása lecsökkent (veseartéria-szűkület),

· ha Ön művesekezelésben, vagy bármely vérszűrő eljárásban részesül. Az alkalmazott berendezéstől függően, a Coverex Komb-kezelés lehet, hogy nem megfelelő Önnek,
· ha alacsony a vérében a káliumszint,

· ha feltételezhető, hogy Ön kezeletlen dekompenzált szívelégtelenségben szenved (ami nagyfokú vízvisszatartással és nehézlégzéssel jár),

· ha több mint 3 hónapos terhes (azonban a terhesség korai szakaszában is jobb kerülni a Coverex Komb tabletta szedését – lásd a “Terhesség” című részt), 

· ha szívelégtelenség kezelésére szakubitrilt és valzartánt tartalmazó gyógyszert szed vagy korábban szedett, mivel ilyenkor fokozott az angioödéma (hirtelen fellépő duzzanat a bőr alatt, olyan területen, mint például a torok) kialakulásának a kockázata (lásd a „Figyelmeztetések és óvintézkedések” és az „Egyéb gyógyszerek és a Coverex Komb tabletta” című részeket).
Figyelmeztetések és óvintézkedések 
A Coverex Komb tabletta szedése előtt beszéljen kezelőorvosával vagy gyógyszerészével:

· ha Önnek aortasztenózisa (szívből kivezető főverőér szűkülete) vagy hipertrófiás kardiomiopátiája (szívizombetegség) vagy veseartéria-szűkülete (a vesét vérrel ellátó verőér szűkülete) van,

· ha Önnek szívelégtelensége vagy egyéb szívproblémája van,
· ha Önnek veseproblémája van vagy művesekezelésben részesül,
· ha Ön látásromlást vagy szemfájdalmat tapasztal. Ezek a tünetek a szem érhártyáján belüli folyadék-felhalmozódásra (koroideális effúzió vagy folyadékgyülem) vagy a szembelnyomás emelkedésére utalhatnak és a Coverex Komb bevételét követően órákon-heteken belül jelentkezhetnek. Kezeletlen esetben ez végleges látásromláshoz vezethet. Ha előzőleg volt már penicillin- vagy szulfonamidallergiája, akkor Önnél nagyobb a kockázat ennek kialakulására.

· ha izomrendellenességeket tapasztal, beleértve izomfájdalmat, izomérzékenységet, izomgyengeséget vagy izomgörcsöket,

· ha rendellenesen magas egy aldoszteron nevű hormon szintje az Ön vérében (primer aldoszteronizmus),
· ha Önnek májproblémája van,

· ha Ön kollagén-betegségben (bőrbetegség) szenved, mint például szisztémás lupusz eritematózusz vagy szkleroderma,

· ha Ön érelmeszesedésben szenved (a verőerek megkeményedése),

· ha Ön hiperparatireózisban szenved (a mellékpajzsmirigy túlműködése),

· ha Ön köszvényben szenved,

· ha Ön cukorbetegségben szenved,

· ha Ön·sószegény étrendet tart vagy káliumtartalmú sópótlókat használ,

· ha Ön lítiumot vagy káliummegtakarító gyógyszereket (spironolakton, triamteren), vagy káliumpótlókat szed, mert a Coverex Komb tablettával történő együttes alkalmazásuk kerülendő (lásd „Egyéb gyógyszerek és a Coverex Komb tabletta” című részt).
· ha Ön időskorú,

· ha valaha már volt fényérzékenységi reakciója,

· ha az arc-, az ajkak-, a száj-, a nyelv- vagy a torok duzzanatával járó súlyos allergiás reakció alakul ki Önnél, ami nyelési- vagy légzési nehézséget okozhat (angioödéma). Ez a kezelés során bármikor előfordulhat. Ha ilyen tüneteket tapasztal, hagyja abba kezelést és azonnal forduljon orvoshoz.

· ha Ön a következő, magas vérnyomás kezelésére szolgáló gyógyszerek bármelyikét szedi:

· angiotenzin II‑receptor-blokkoló (ARB) (zartánok néven is ismertek – például valzartán, telmizartán, irbezartán), különösen akkor, ha cukorbetegséggel összefüggő vesebetegségben szenved.

· aliszkirén.

Kezelőorvosa rendszeresen ellenőrizheti az Ön veseműködését, vérnyomását és az elektrolitszinteket (például kálium) a vérben.

Lásd még a „Ne szedje a Coverex Komb tablettát” pontban szereplő információkat.
· ha Ön feketebőrű, mert Önnél nagyobb lehet az angioödéma kialakulásának kockázata, valamint ez a gyógyszer kevésbé hatékonyan csökkentheti a vérnyomását, mint a nem-fekete bőrszínű betegekben,

· ha Ön művesekezelést kap nagy átáramlású membrán segítségével.
· ha Ön az alábbi gyógyszerek bármelyikét szedi, az angioödéma kockázata Önnél növekedhet:

· racekadotril (a hasmenés kezelésére alkalmazott gyógyszer),
· szirolimusz, everolimusz, temszirolimusz és egyéb, úgynevezett mTOR-gátlók osztályába tartozó gyógyszerek (szervátültetés során a beültetett szervek kilökődésének megakadályozására vagy daganatos betegség kezelésére alkalmazott gyógyszerek),

· szakubitril (valzartánnal kombinációban elérhető gyógyszer), tartósan fennálló szívelégtelenség kezelésére
· linagliptin, szaxagliptin, szitagliptin, vildagliptin vagy más, az úgynevezett gliptinek csoportjába tartozó gyógyszer (cukorbetegség kezelésére alkalmazott gyógyszerek).
Angioödéma

ACE-gátlókkal, beleértve a Coverex Komb tablettával kezelt, betegek körében angioödéma (az arc, az ajkak, a nyelv vagy a torok duzzanatával járó súlyos allergiás reakció, ami nyelési- és légzési nehézséget okozhat) eseteit jelentették. Ez a kezelés során bármikor előfordulhat. Ha ilyen tüneteket tapasztal, hagyja abba a Coverex Komb tabletta szedését és azonnal forduljon orvoshoz. Lásd még a 4. pontot.

Feltétlenül közölje kezelőorvosával, ha úgy gondolja, hogy terhes, vagy teherbe eshet.
A Coverex Komb szedése nem javasolt a terhesség korai szakaszában és tilos szedni a terhesség 3. hónapját követően, mert ilyenkor súlyos károsodást idézhet elő a magzatnál (lásd „Terhesség és szoptatás” című részt).

Ha Ön Coverex Komb tablettát szed, kérjük, tájékoztassa erről kezelőorvosát vagy a gondozását végző egészségügyi személyzetet:

· ha Ön általános érzéstelenítés és/vagy nagyobb sebészeti beavatkozás előtt áll,

· ha Önnek mostanában hasmenése volt vagy hányt, vagy ki van száradva,

· ha Önnél művesekezelést vagy LDL-aferezis-kezelést (amelynek során egy gép segítségével koleszterint távolítanak el a véréből) terveznek végezni,

· ha Ön deszenzibilizáló kezelést fog kapni azért, hogy csökkenjenek méh- vagy darázscsípés nyomán kialakuló allergiás tünetei,

· ha Ön olyan vizsgálat előtt áll, amelyben jódtartalmú kontrasztanyagot (olyan anyag, amely a röntgenvizsgálat során láthatóvá tesz bizonyos szerveket, mint például a vese vagy a gyomor) fognak injekció formájában beadni Önnek.
· ha változást tapasztal a látásában vagy szemfájdalmat érez az egyik, vagy mindkét szemében a Coverex Komb tabletta szedése alatt. Ez a zöld hályog (glaukóma), a fokozott szemnyomás kialakulásának jele lehet. Hagyja abba a Coverex Komb-kezelést és forduljon orvoshoz.
Gyermekek és serdülők
A Coverex Komb tabletta adása nem javasolt gyermekek és betöltött 18 év alatti serdülők számára.

Egyéb gyógyszerek és a Coverex Komb tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Az alábbi gyógyszerek együttes szedése Coverex Komb tablettával kerülendő:

· lítium (mánia vagy depresszió kezelésére alkalmazott gyógyszer),
· aliszkirén (magas vérnyomás kezelésére), ha nincs cukorbetegsége vagy veseproblémája,
· káliummegtakarító vízhajtók (például triamteren, amilorid), káliumsók, más gyógyszerek, amelyek növelhetik a kálium mennyiségét a szervezetében (például a heparin [ami a vérrögök kialakulásának megelőzésére szolgáló gyógyszer], a trimetoprim és a ko-trimoxazol, más néven trimetoprim/szulfametoxazol [bakteriális fertőzések kezelésére alkalmazott gyógyszer]),
· esztramusztin (rákos megbetegedések kezelésére alkalmazható),

· egyéb vérnyomáscsökkentő gyógyszerek: angiotenzin-konvertáló enzimgátlók és angiotenzin‑receptor-blokkolók.
Más gyógyszerek befolyásolhatják a Coverex Komb tablettával történő kezelést. Lehet, hogy kezelőorvosának meg kell változtatnia a gyógyszerek adagját, és/vagy egyéb óvintézkedéseket tehet. Feltétlenül említse meg kezelőorvosának, ha az alábbi gyógyszerek valamelyikét szedi, mert fokozott elővigyázatosságra lehet szükség: 

· egyéb magasvérnyomás-betegség kezelésére szolgáló gyógyszerek, ideértve például az angiotenzin II‑receptor-blokkolókat (ARB) vagy az aliszkirént (Lásd még a „Ne szedje a Coverex Komb tablettát” és a „Figyelmeztetések és óvintézkedések” pontok alatti információt), vagy vízhajtókat (olyan gyógyszerek, amelyek fokozzák a vesék által termelt vizelet mennyiségét),
· szívelégtelenség kezelésére alkalmazott káliummegtakarító gyógyszerek: eplerenon és spironolakton napi 12,5 mg-50 mg közötti adagban,
· gyógyszerek, amelyeket leggyakrabban hasmenés kezelésére (racekadotril) alkalmaznak, vagy gyógyszerek, melyeket a szervátültetés során beültetett szervek kilökődésének megakadályozására alkalmaznak (szirolimusz, everolimusz, temszirolimusz és egyéb, az úgynevezett mTOR-gátlók osztályába tartozó gyógyszerek). Lásd a „Figyelmeztetések és óvintézkedések” című részt,
· szakubitril/valzartán (tartósan fennálló szívelégtelenség kezelésére alkalmazott gyógyszer). Lásd a „Ne szedje a Coverex Komb tablettát” és a „Figyelmeztetések és óvintézkedések” című részeket,
· általános érzéstelenítő gyógyszerek,

· jódtartalmú kontrasztanyagok,

· bakteriális fertőzések kezelésére alkalmazott antibiotikumok (például moxifloxacin, sparfloxacin, injekció formájában adott eritromicin),

· metadon (kábítószer-függőség kezelésére alkalmazható),
· prokainamid (szabálytalan szívműködés kezelésére alkalmazható gyógyszer),

· allopurinol (köszvény kezelésére alkalmazható gyógyszer),

· antihisztaminok, melyek allergiás reakciók, mint például szénanátha, kezelésére alkalmazott gyógyszerek (például mizolasztin, terfenadin, asztemizol),

· kortikoszteroidok, amelyek olyan betegségekre alkalmazhatók, mint a súlyos asztma vagy a reumatiod artritisz,

· immunválaszt gyengítő készítmények, amelyeket autoimmun betegségben vagy szervátültetést követően a kilökődés megakadályozására alkalmaznak (például ciklosporin, takrolimusz),

· halofantrin (malária bizonyos fajtáinak kezelésére alkalmazható),

· pentamidin (tüdőgyulladás kezelésére alkalmazzák),
· arany injekció (sokízületi gyulladás kezelésére),
· vinkamin (tanulással kapcsolatos zavarok − ideértve a memóriazavart − tüneti kezelésére használják idős betegeknél),
· bepridil (oxigénhiányból eredő szívtáji nyomásérzés /angina pektorisz/ kezelésére alkalmazott gyógyszer),
· szívritmuszavarok kezelésére alkalmazható gyógyszerek (például kinidin, hidrokinidin, dizopiramid, amiodaron, szotalol, ibutilid, dofetilid, digitálisz, bretilium),

· ciszaprid, difemanil (gyomor- és emésztési problémák kezelésére használatos gyógyszerek), 

· digoxin vagy más szívglikozidok (szívbetegségek kezelésére alkalmazzák),
· baklofén (izommerevség kezelésére alkalmazható gyógyszer, olyan betegségek esetén, mint például a szklerózis multiplex),

· cukorbetegség kezelésére szolgáló gyógyszerek, mint például inzulin, metformin vagy gliptinek,

· kalcium, beleértve a kalciumpótló készítményeket,
· bélmozgást elősegítő hashajtók (például szenna),

· nem-szteroid gyulladásgátló szerek (például ibuprofén) vagy nagy dózisban szedett szalicilátok (például acetilszalicilsav, ami a fájdalom csillapítására és a láz csökkentésére, valamint a véralvadás megelőzésére használt számos gyógyszerben jelen lévő hatóanyag),

· injekció formájában alkalmazott amfotericin B (súlyos gombás fertőzések kezelésére alkalmazott gyógyszer),

· mentális egészségi problémák, mint például depresszió, szorongás, skizofrénia stb. kezelésére szolgáló gyógyszerek [például triciklusos antidepresszánsok, neuroleptikumok (például amiszulprid, szulpirid, szultoprid, tiaprid, haloperidol, droperidol)],

· tetrakozaktid (Crohn-betegség kezelésére),

· értágítók, beleértve a nitrátokat (olyan gyógyszerek, amelyek az ereket tágítják),
· alacsony vérnyomás, sokk vagy asztma kezelésére alkalmazott gyógyszerek (például efedrin, noradrenalin vagy adrenalin).
A Coverex Komb egyidejű bevétele bizonyos étellel és itallal

A Coverex Komb tablettát ajánlott étkezés előtt bevenni.

Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség

Feltétlenül közölje kezelőorvosával, ha úgy gondolja, hogy terhes, vagy teherbe eshet.
Az orvos azt fogja tanácsolni Önnek, hogy hagyja abba a Coverex Komb tabletta szedését, mielőtt teherbe esik, vagy amint megtudja, hogy terhes, valamint azt, hogy a Coverex Komb tabletta helyett egy másik gyógyszert kezdjen el szedni. A Coverex Komb tabletta szedése nem ajánlott a korai terhesség időszakában és nem szabad szedni a 3. terhességi hónap után, mert súlyos károkat okozhat a magzatnak, ha a 3. terhességi hónap után szedik.
Szoptatás

A Coverex Komb szedése nem javasolt szoptatás alatt.
Azonnal közölje kezelőorvosával, ha szoptat vagy szoptatni kezd.
Haladéktalanul keresse fel kezelőorvosát.

A készítmény hatásai a gépjárművezetéshez és a gépek kezeléséhez szükséges képességekre

A Coverex Komb tabletta általában nem tompítja a szellemi éberséget, azonban a vérnyomáscsökkenés egyes betegeknél különféle reakciókat (például szédülést, gyengeséget) idézhet elő. Amennyiben Önnél ilyen tünetek jelentkeznek, a gépjárművezetéshez és gépek kezeléséhez szükséges képességei csökkenhetnek.

A Coverex Komb tabletta laktózt (tejcukrot) tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3. Hogyan kell szedni a Coverex Komb tablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
A készítmény ajánlott adagja naponta egy tabletta. Ha Ön vesebeteg, előfordulhat, hogy kezelőorvosa módosítja az adagolás rendjét. Gyógyszerét lehetőleg reggel, étkezés előtt vegye be. A tablettát egy pohár vízzel kell lenyelni.

Ha az előírtnál több Coverex Komb tablettát vett be

Ha túl sok tablettát vett be, azonnal értesítse kezelőorvosát vagy a legközelebbi kórház sürgősségi ellátó részlegét! A túladagolás legvalószínűbb hatása az alacsony vérnyomás. Ha kifejezett alacsony vérnyomás jelentkezik (előfordulhat hányinger, hányás, izomgörcsök, szédülés, álmosság, zavartság, a vesék által termelt vizelet mennyiségének megváltozása), a felpolcolt lábakkal való hanyattfekvés segíthet.

Ha elfelejtette bevenni a Coverex Komb tablettát

Fontos, hogy gyógyszerét minden nap bevegye, mert a rendszeres kezelés hatásosabb. Amennyiben mégis elfelejtett bevenni egy adagott a Coverex Komb tablettából, a következő dózist a szokott időben vegye be. Ne vegyen be kétszeres adagot a kihagyott adag pótlására.

Ha idő előtt abbahagyja a Coverex Komb tabletta szedését

Mivel a magas vérnyomást általában élethosszig kezelni kell, beszélje meg kezelőorosával, ha abba akarja hagyni e gyógyszer szedését!

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4. Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a gyógyszer szedését és azonnal forduljon orvoshoz, ha a következő súlyos mellékhatások bármelyikét észleli: 

-
Erős szédülés vagy ájulás, alacsony vérnyomás következtében (gyakori – 10-ből legfeljebb 1 beteget érinthet);

-
Hörgőgörcs (mellkasi szorító érzés, sípoló légzés és légszomj) (nem gyakori – 100-ból legfeljebb 1 beteget érinthet);
-
Az arc, az ajkak, a szájüreg, a nyelv vagy a torok megduzzadása, légzési nehézség (angioödéma) (lásd 2. pont – „Figyelmeztetések és óvintézkedések”) (nem gyakori – 100-ból legfeljebb 1 beteget érinthet);

-
Súlyos bőrreakciók, köztük az eritéma multiforme (egy olyan bőrkiütés, amely gyakran kezdődik az arcon, karokon vagy lábakon vörös, viszkető foltokkal) vagy a súlyos bőrkiütés, csalánkiütés, az egész testre kiterjedő bőrkipirulás, súlyos viszketés, a bőr felhólyagosodása, hámlása, duzzanata, nyálkahártya-gyulladás (Stevens‑Johnson-szindróma) vagy egyéb allergiás reakciók (nagyon ritka – 10 000-ből legfeljebb 1 beteget érinthet);

-
Szív- és érrendszeri betegségek (szabálytalan szívverés, fizikai terhelésre jelentkező mellkasi, állkapocs és hátfájdalom (angina pektorisz), szívroham) (nagyon ritka – 10 000-ből legfeljebb 1 beteget érinthet);

-
Végtaggyengeség vagy beszédzavar, amelyek szélütés tünetei lehetnek (nagyon ritka – 10 000‑ből legfeljebb 1 beteget érinthet);

-
Hasnyálmirigy-gyulladás, ami kifejezett rossz közérzettel társuló súlyos hasi- és hátfájdalmat okozhat (nagyon ritka – 10 000-ből legfeljebb 1 beteget érinthet);

-
Sárgaság (a bőr és a szemfehérje sárgás elszíneződése), ami májgyulladás tünete lehet (nagyon ritka – 10 000-ből legfeljebb 1 beteget érinthet);

-
Életveszélyes szívritmuszavar (nem ismert gyakoriságú mellékhatás);

-
Májbetegség következtében kialakuló agykárosodás (hepatikus enkefalopátia) (nem ismert gyakoriságú mellékhatás).
· Izomgyengeség, izomgörcsök, izomérzékenység vagy fájdalom, különösen, ha egyidejűleg rosszul érzi magát vagy magas láza van, ezt az izmok kóros lebomlása okozhatja (nem ismert gyakoriságú mellékhatás).
Csökkenő gyakoriság szerint csoportosítva az alábbi mellékhatások fordulhatnak elő

· Gyakori (10-ből legfeljebb 1 beteget érinthet):
Alacsony káliumszint a vérben, bőrreakciók allergiára és asztmára hajlamos betegeknél, fejfájás, szédülés, forgó jellegű szédülés (vertigó), bizsergés vagy tűszúrás érzése a kezeken és lábakon, látászavarok, fülzúgás (zaj érzékelése a fülben), köhögés, légszomj (diszpnoé), emésztőrendszeri panaszok (émelygés, hányás, hasi fájdalom, ízérzészavar, emésztési zavar, hasmenés, székrekedés), allergiás tünetek (mint például bőrkiütés, viszketés), izomgörcsök, fáradtságérzés.

· Nem gyakori (100-ból legfeljebb 1 beteget érinthet):
Hangulatváltozás, depresszió, alvászavar, csalánkiütés, apró tűszúrásszerű vérzések a bőrőn (purpura), hólyagok képződése a bőrön, veseproblémák, impotencia (a merevedés elérésének vagy fenntartásának képtelensége), verejtékezés, bizonyos típusú fehérvérsejtek (eozinofilok) számának emelkedése a vérben, a laboratóriumi vizsgálatok eredményeinek változásai: magas káliumszint a vérben, ami a gyógyszer elhagyása után normalizálódik, alacsony nátiumszint a vérben (ami kiszáradáshoz és alacsony vérnyomáshoz vezethet), aluszékonyság, ájulás, szívdobogásérzés (palpitáció), szapora szívverés (tahikardia), cukorbetegeknél nagyon alacsony vércukorszint (hipoglikémia), az erek gyulladása (vaszkulitisz), szájszárazság, a bőr fokozott érzékenysége a napfényre (fényérzékenységi reakció), ízületi fájdalom (artralgia), izomfájdalom (mialgia), mellkasi fájdalom, rossz közérzet, perifériás ödéma, láz, emelkedett karbamid- és kreatininszint a vérben, elesés.
· Ritka (1000-ből legfeljebb 1 beteget érinthet):
A pikkelysömör rosszabbodása, alacsony klorid- és magnéziumszint a vérben, a laboratóriumi vizsgálatok eredményeinek változásai: a májenzimek szintjének emelkedése, magas szérum bilirubinszint, fáradtság kipirulás, a vizeletürítés csökkenése vagy megszűnése, akut veseelégtelenség.

Sötét színű vizelet, hányinger vagy hányás, izomgörcsök, zavartság és görcsrohamok. Ezek az úgynevezett nem megfelelő antidiuretikushormon-termelés szindróma (SIADH) tünetei lehetnek.
· Nagyon ritka (10 000-ből legfeljebb 1 beteget érinthet):
Zavartság, eozinofil tüdőgyulladás (egy ritka tüdőgyulladás-fajta), orrnyálkahártya-gyulladás (orrdugulás vagy orrfolyás), súlyos veserendellenességek, vérvizsgálatok eredményeinek a változásai, mint a fehérvérsejtszám és a vörösvértestszám csökkenése, alacsony hemoglobinszint és vérlemezkeszám, magas kalciumszint a vérben, kóros májfunkció.
· Nem ismert (a gyakoriság a rendelkezésre álló adatokból nem állapítható meg):
Kóros EKG-lelet, a laboratóriumi vizsgálatok eredményeinek változásai: magas húgysavszint a vérben és magas vércukorszint, rövidlátás (miópia), homályos látás, látáskárosodás, látásromlás vagy szemfájdalom a magas szembelnyomás miatt (a szem érhártyáján belüli folyadék-felhalmozódás [koroideális effúzió vagy folyadékgyülem] vagy akut zárt zugú zöldhályog lehetséges jelei), az ujjak vagy lábujjak elszíneződése, zsibbadása és fájdalma (Raynaud‑jelenség). Ha Ön szisztémás lupusz eritematózuszban (egy bizonyos típusú kollagénbetegség) szenved, a betegsége rosszabbodhat.
Előfordulhatnak a vér, a vesék, a máj, illetve a hasnyálmirigy rendellenességei, és a laboratóriumi próbák (vérvizsgálatok) eredményeinek a változásai is. Kezelőorvosa vérvizsgálatokat végeztethet, hogy ellenőrizze az Ön állapotát.
Ha ezeket a tüneteket tapasztalja, akkor a lehető leghamarabb forduljon kezelőorvosához.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Coverex Komb tablettát tárolni?

A gyógyszer gyermekektől elzárva tartandó.

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 30 0C-on, az eredeti csomagolásban tárolandó.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Coverex Komb tabletta?
· A készítmény hatóanyagai a perindopril-terc-butilamin és az indapamid.
Egy tabletta 4 mg perindopril-terc-butilamint (ami 3,338 mg perindoprillel egyenértékű) és 1,25 mg indapamidot tartalmaz.
· Egyéb összetevők: laktóz-monohidrát, magnézium-sztearát, hidrofób kolloid szilícium-dioxid, mikrokristályos cellulóz.

Milyen a Coverex Komb tabletta külleme és mit tartalmaz a csomagolás?
Fehér színű, hosszúkás, mindkét oldalán domború felületű tabletta.

30 darab, illetve 90 darab tabletta színtelen, átlátszó PVC/Alu buborékcsomagolásban, dobozban.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja

